《题从兄和仲国香轩》
宋代·刘才邵

灵均志与日争光，收拾香草供篇章。高冠奇服事修洁，辛夷为篇药为房。

滋兰九畹多不厌，似更有意怜幽香。当时楚俗宝萧艾，谁知纫佩芙蓉裳。

高情如兄能有几，封植灵根当砌傍。芝英玉树宜相映，清芬宛转随风长。

结根得所异晚菊，不向篱边混众芳。早晚知音垂采摘，玉盘霞绮升中堂。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。